ভোলা, ২৫ জুন (শীর্ষ নিউজ ডটকম): ভোলার লালমোহনে ৮ বছর পর অপহৃত ব্যক্তির সন্ধান পাওয়া গেছে। এ ঘটনায় মিথ্যা অপহরণ ও গুম মামলার বাদীকে গ্রেফতার করেছে পুলিশ। আজ শনিবার বিকেলে উপজেলার ফরাজগঞ্জ ইউনিয়নের সাদাপুল বাজার থেকে বাদী চাঁন মিয়াকে গ্রেফতার করা হয়।  জানা যায়, ১৯৯৬ সালে লালমোহন ফরাজগঞ্জ ইউনিয়নের ৯নং ওয়ার্ডের  মমতাজ মিয়ার মেয়ে হাজেরার সাথে একই গ্রামের চান মিয়ার ছেলে হেদন আলী দুলালের বিয়ে হয়। বিয়ের পর যৌতুক হিসেবে ৫০ হাজার টাকা নেয় হেদন আলী দুলাল। ২০০২ সালে আরো ১০ হাজার টাকা নেয় সে। এর পরের বছর ব্যবসা করবে বলে আরো ৫০ হাজার টাকা দাবি করে। হাজেরার বাবা এতো টাকা দিতে না পারায় হাজেরাকে মারপিট করে বাবার বাড়ি পাঠিয়ে দেয় দুলাল। এর মধ্যে তাদের ঘরে দুই সন্তান জন্ম নেয়। পরে ঘটনাকে ভিন্নখাতে প্রবাহিত করতে দুলালের বাবা চান মিয়া পুত্রকে লুকিয়ে রেখে পুত্রবধু হাজেরা, হাজেরার বাবা মমতাজ মিয়া, ভাই নাজিম ও আলাউদ্দিনের বিরুদ্ধে  দুলালকে অপহরণ করে গুম করার অভিযোগ এনে আদালতে মামলা দায়ের করে। এ মামলা ফরাজগঞ্জ ইউপি চেয়ারম্যান আবুল বাশার সেলিমের কাছে তদন্ত দিলে তিনি তদন্ত করে ঘটনা মিথ্যা বলে আদালতে প্রতিবেদন জমা দেন। আদালতে ওই প্রতিবেদন ২০০৭ সালে খারিজ হয়ে যায়। কিন্তু দুলাল তখনো আত্মগোপনে থাকায় হাজেরার পরিবার তাকে খোঁজাখুজি করে। এক পর্যায়ে জানতে পারে সে ঢাকায় তার মামাতো ভাইয়ের আশ্রয়ে থেকে আবার বিয়ে করেছে। সেখানে তার আরো দুটি সন্তান রয়েছে। খোঁজাখুজির পর গত ২০ জুন হাজেরার ভাই নাজিম দুলালকে ঢাকার গুলশান নতুন বাজার এলাকায় দেখতে পেয়ে তাকে  আটকায়। পরে তাকে ৫০ হাজার টাকা দেওয়ার প্রতিশ্রুতি দিয়ে বাড়িতে নিয়ে আসে। বাড়িতে এসে দুলাল স্ত্রীকে ঘরে আনতে ১ লাখ টাকা দাবি করে। এ ঘটনায় বৃহস্পতিবার স্ত্রী হাজেরা বাদী হয়ে আদালতে দুলাল ও তার বাবার বিরুদ্ধে মামলা করে। মামলায় লালমোহন থানার এএসআই মোশারেফ ও এএসআই শাহজাদা আজ বিকেল ৩টার দিকে ফরাজগঞ্জ ইউনিয়নের সাদাপুর বাজার থেকে দুলালের পিতা অপহরণ ও ঘুম মামলার বাদী চাঁন মিয়াকে গ্রেফতার করে। তবে দুলাল পালিয়ে যাওয়ায় তাকে গ্রেপতার করতে পারেনি পুলিশ।  (শীর্ষ নিউজ ডটকম/প্রতিনিধি/শাসি/২০.৪২ ঘ.)